नई दिल्ली. दिल्ली यूनिवर्सिटी में ABVP के खिलाफ सोशल मीडिया पर कैम्पेन चलाकर सुर्खियों में आई गुरमेहर कौर अब कॉन्ट्रोवर्सी से बचना चाहती हैं। मंगलवार को दिल्ली से वे जालंधर अपने घर पहुंचीं। गुरमेहर के घर होने के बारे में जानकारी मिलते ही मीडिया का वहां जमावड़ा लग गया। थोड़ी ही देर के लिए घर से बाहर आईं गुरमेहर बोलीं- "अब मैं दिल्ली जाकर पढ़ाई करना चाहती हूं। उन लोगों का शुक्रिया, जिन्होंने मेरा साथ दिया। विरोध करने वालों से नहीं डरती हूं। मैं पॉलिटिक्स में नहीं जाना चाहती।" जालंधर पुलिस ने दिए दो महिला गार्ड...
- जालंधर में बुधवार शाम गुरमेहर के एक रिश्तेदार उन्हें मिलने आए थे। उनके साथ गुरमेहर घर से बाहर आईं। उन्होंने चंद पल ही बात की।
- उनकी कोशिश ये थी कि एक छोटी-सी बात के साथ मीडिया का जमावड़ा खत्म हो जाएगा। प्रशासन ने उन्हें दो महिला बाॅडीगार्ड मुहैया कराया है।
SGPC ने किया सपोर्ट
- शिरोमणि गुरुद्वारा प्रबंधक कमेटी (SGPC) गुरमेहर कौर के सपोर्ट में उतर आई है। कमेटी ने गुरमेहर को मिल रही धमकियों की निंदा करते हुए कहा कि एबीवीपी की सोच इंसानियत के खिलाफ है। कमेटी के प्रधान प्रो. किरपाल सिंह बडूंगर ने कहा कि देश में रहने वाले हर धर्म के बाशिंदे की आजादी का हक सुरक्षित रखना चाहिए। खासकर लड़कियों की सुरक्षा को लेकर तुरंत कार्रवाई होनी चाहिए।
कमिश्नर से मिले गुरमेहर के दादा
- गुरमेहर के दादा कमलजीत सिंह ने बुधवार को जालंधर के डिस्ट्रिक्ट कमिश्नर से मुलाकात कर पोती को धमकी देने वालों को गिरफ्तार करने की मांग की।
- इसी दौरान, मीडिया की खबरों के आधार पर पुलिस कमिश्नर ने दो महिला कॉन्स्टेबल को गुरमेहर की सुरक्षा में लगा दिया।
- कमलजीत सिंह ने डीसी से कहा कि जिन लोगों ने सोशल मीडिया पर मेरी पोती को धमकियां दी हैं, उन्हें गिरफ्तार करें। डीसी केके यादव ने कहा कि वह उनकी डिमांड दिल्ली सरकार में अथाॅरटीज के सामने रखेंगे।
- कमलजीत ने कहा कि गुरमेहर के बयानों को तोड़-मरोड़ दिया गया। गुरमेहर की पढ़ाई के दौरान कोई अप्रिय घटना न घटे, इसलिए डीसी यादव से सुरक्षा की मांग की है।
- कमलजीत ने कहा, "मेरी पोती नेे कहा कि कैम्पस में हिंसा नहीं होनी चाहिए। इसमें गलत क्या है। लोग कुछ भी बोले जा रहे हैं। एक मंत्री ने कहा ये देशद्रोह का काम है, कौन उसके दिमाग में जहर भर रहा है। मुझे कोई चिंता नहीं है। क्या कर लेंगे ये? बेटा चला गया। ज्यादा से ज्यादा ये उसे मार ही डालेंगे ना। सुनो तो पोती क्या कह रही है।"
गुरमेहर के हक में पूर्व सैनिक
- पंजाब में पूर्व सैनिकों के संगठन ने कहा- वे गुरमेहर की लड़ाई लड़ेंगे। वहीं, दिल्ली सिख गुरुद्वारा प्रबंधक कमेटी गुरमेहर के पक्ष में है। कमेटी के अध्यक्ष मनजीत सिंह जीके ने गुरमेहर के हक में हर तरह की मदद करने का एलान किया है।
कहां से शुरू हुई कॉन्ट्रोवर्सी?
- दिल्ली के रामजस कॉलेज में एक सेमिनार होने वाला था। इसमें जेएनयू के स्टूडेंट लीडर उमर खालिद और शहला राशिद को इनवाइट किया गया था। ABVP ने इसका जमकर विरोध किया, क्योंकि खालिद पर जेएनयू में देशविरोधी नारेबाजी करने का आरोप है।
- इसके बाद बीते बुधवार को AISA और ABVP के सपोर्टर्स के बीच भारी हिंसा हुई। कॉलेज एडमिनिस्ट्रेशन को सेमिनार कैंसल करना पड़ा।
एबीवीपी ऐसा शेर जो सिर्फ एक बार दहाड़ता है
- अंग्रेजी अखबार एचटी से बातचीत में गुरमेहर ने कहा कि मैं साफ कर देना चाहती हूं कि पॉलिटिक्स में नहीं जाना चाहती। मैं बात करने की स्थिति में नहीं हूं। मैं एबीवीपी के साथ भी लड़ाई नहीं चाहती, लेकिन ये कहना चाहती है कि एबीवीपी ऐसा शेर है, जो सिर्फ दहाड़ता है।
कौन हैं गुरमेहर?
- गुरमेहर लेडी श्रीराम कॉलेज में इंग्लिश लिटरेचर की स्टूडेंट हैं। वे मूल रूप से लुधियाना की रहने वाली हैं। पिता कैप्टन मंदीप सिंह कश्मीर में राष्ट्रीय राइफल्स के कैम्प पर 1999 में आतंकी हमले में शहीद हो गए थे। उस वक्त गुरमेहर महज 2 साल की थीं।
36 पोस्टर का वीडियो पिछले साल शेयर किया था, कॉन्ट्रोवर्सी में अब कैसे आईं?
- इस कॉन्ट्रोवर्सी में गुरमेहर की एंट्री तब हुई, जब उन्होंने 22 फरवरी को अपना फेसबुक प्रोफाइल पिक्चर बदला और ‘सेव डीयू कैम्पेन’ शुरू किया।
- वे एक तख्ती पकड़ी हुई नजर आईं। #StudentsAgainstABVP हैशटैग के साथ लिखा- "मैं दिल्ली यूनिवर्सिटी में पढ़ती हूं। ABVP से नहीं डरती। मैं अकेली नहीं हूं। भारत का हर स्टूडेंट मेरे साथ है।"
- हालांकि, इसके तुरंत बाद पाकिस्तान के बारे में उनका एक पोस्टर वायरल हुआ और वे ट्रोल होने लगीं।
- दरअसल, पिछले साल 28 अप्रैल को गुरमेहर कौर ने चार मिनट का वीडियो अपलोड किया था। इसमें उन्होंने एक-एक कर 36 पोस्टर दिखाए थे। लेकिन पोस्टर नंबर 13 वायरल हो गया। इसमें उन्होंने लिखा था कि पाकिस्तान ने मेरे पिता को नहीं मारा, बल्कि जंग ने मारा है। जब गुरमेहर ने एबीवीपी के खिलाफ कैम्पेन शुरू किया तो ट्रोलर्स ने उनके इसी पोस्टर नंबर 13 को वायरल कर दिया।
- बाद में गुरमेहर ने यह आरोप भी लगाया कि उन्हें एबीवीपी की ओर से रेप की धमकियां मिल रही हैं।
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva